Kosonda juvozchi MIB xodimlariga bolta bilan tahdid qildi

Qashqadaryo viloyati Koson tumani «Araliq» mahallasida yashovchi
fuqaro Majburiy ijro buyurosi xodimlari, mahalla posboni va mahalla uchastka
noziridan iborat ishchi guruhni uyga kiritishni istamay qarshilik ko‘rsatadi va baland
ovozda ularni har xil so‘zlar bilan haqoratlaydi. Ushbu harakatidan foyda
bo‘lmagach, bolta bilan ularni uydan quvib chiqarmoqchi bo‘ladi. Xullas, xonadon
egasi hokimiyat vakillarini uyga kiritmaslikka qattiq qarshilik ko‘rsatadi, deya
xabar qildi O‘zA.
Aniqlanishicha, fuqaro yashash uyining yordamchi xo‘jalik binosida yashirin ravishda qo‘lbola usulda tayyorlangan sex tashkil qilib, chigitdan yog‘ hamda kunjara mahsulotlarini noqonuniy ishlab chiqarayotgani fosh etildi. O‘tkazilgan tezkor tadbir davomida fosh etilgan 112 litr iste’molga yaroqsiz juvoz yog‘i, jami 3,5 mln so‘mlik mahsulotlar tegishli tartibda rasmiylashtirib olindi.
Foto: O‘zA

Bundan tashqari, fuqaro elektr tarmog‘iga o‘zboshimchalik bilan noqonuniy ravishda ulanib, 32 kun davomida davlat va jamoat manfaatlariga 3,2 mln so‘mdan ziyod moddiy zarar yetkazgan.
Fuqaroga nisbatan chigitdan olinadigan mahsulotlarni qonunga
xilof ravishda ishlab chiqarish va muomalagi kiritish jinoyatini sodir etganligi
sababli O‘zbekiston Jinoyat kodeksining tegishli moddalari hamda hokimiyat
vakilining qonuniy harakatiga qarshilik ko‘rsatgani sababli jinoyat ishi
qo‘zg‘atildi. Hozirda tergov harakatlari olib borilmoqda.